title: 2011/405/ЕС: Решение на Съвета от 9 юни 2011 година относно подписването от името на Европейския съюз и временното прилагане на Протокола, договорен между Европейския съюз и Република Кабо Верде за определяне на възможностите за риболов и на финансовото участие, предвидени в Споразумението за партньорство в областта на рибарството, което е в сила между двете страни#Протокол договорен между Европейския съюз и Република Кабо Верде, за определяне на възможностите за риболов и на финансовото участие, предвидени в Споразумението за партньорство в областта на рибарството, което е в сила между двете страни

text:
               9.7.2011

               BG

               Официален вестник на Европейския съюз

               L 181/1

         РЕШЕНИЕ НА СЪВЕТА
   от 9 юни 2011 година
   относно подписването от името на Европейския съюз и временното прилагане на Протокола, договорен между Европейския съюз и Република Кабо Верде за определяне на възможностите за риболов и на финансовото участие, предвидени в Споразумението за партньорство в областта на рибарството, което е в сила между двете страни
   (2011/405/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 43 във връзка с член 218, параграф 5 от него,
   като взе предвид предложението на Европейската комисия,
   като има предвид, че:

               (1)

               На 19 декември 2006 г. Съветът прие Регламент (ЕО) № 2027/2006 за сключване на Споразумение за партньорство в областта на рибарството между Европейската общност и Република Кабо Верде (1).

               (2)

               Срокът на действие на протокола, определящ възможностите за риболов и финансовото участие, предвидени в горепосоченото споразумение, изтича на 31 август 2011 г.

               (3)

               Съюзът договори с Република Кабо Верде (наричана по-долу „Кабо Верде“) нов протокол, с който на корабите на ЕС се предоставят възможности за риболов във водите, над които Кабо Верде упражнява суверенитет или юрисдикция в областта на рибарството.

               (4)

               След приключване на преговорите нов протокол бе парафиран на 22 декември 2010 г.

               (5)

               С оглед осигуряване непрекъсваемостта на риболовната дейност на корабите на ЕС член 15 от новия протокол предвижда неговото временно прилагане, считано от 1 септември 2011 г.

               (6)

               Новият протокол следва да се подпише и да се прилага временно до приключване на процедурите, необходими за неговото сключване,

         ПРИЕ НАСТОЯЩОТО РЕШЕНИЕ:
   Член 1
   Подписването на протокола, договорен между Европейския съюз и Република Кабо Верде за определяне на възможностите за риболов и на финансовото участие, предвидени в Споразумението за партньорство в областта на рибарството, което е в сила между двете страни, се разрешава от името на Съюза при условие за сключването на посочения протокол.
   Текстът на протокола е приложен към настоящото решение.
   Член 2
   Председателят на Съвета е оправомощен да посочи лицето(ата), упълномощено(и) да подпише(ат) протокола от името на Съюза при условие за неговото сключване.
   Член 3
   Настоящият протокол се прилага временно от 1 септември 2011 г. до приключване на процедурите, необходими за неговото сключване.
   Член 4
   Настоящото решение влиза в сила в деня на приемането му.

      Съставено в Люксембург на 9 юни 2011 година.

            За Съвета

            Председател

         PINTÉR S.

      (1)  ОВ L 414, 30.12.2006 г., стр. 1.

      ПРОТОКОЛ
      договорен между Европейския съюз и Република Кабо Верде, за определяне на възможностите за риболов и на финансовото участие, предвидени в Споразумението за партньорство в областта на рибарството, което е в сила между двете страни
      Член 1
      Срок на прилагане и възможности за риболов
      1.   За период от три години възможностите за риболов, предоставени на корабите на Европейския съюз по силата на член 5 от Споразумението за партньорство в областта на рибарството, се определят, както следва:
      Далекомигриращи видове (видовете, изброени в приложение 1 към Конвенцията на ООН по морско право от 1982 г.):

                  —

                  сейнери за улов на риба тон с дълбоко замразяване: 28 кораба,

                  —

                  кораби за улов на риба тон с въдици: 11 кораба,

                  —

                  кораби с парагади за улов на повърхността: 35 кораба.

            2.   Параграф 1 се прилага при спазване на разпоредбите на членове 4 и 5 от настоящия протокол.
      Член 2
      Финансово участие — начини на плащане
      1.   Финансовото участие, посочено в член 7 от Споразумението за партньорство в областта на рибарството, се определя на 435 000 EUR за периода, посочен в член 1.
      2.   Финансовото участие включва:

                  а)

                  годишна сума за достъп до изключителната икономическа зона (ИИЗ) на Кабо Верде в размер на 325 000 EUR, която съответства на референтен тонаж от 5 000 тона годишно; и

                  б)

                  специална сума в размер на 110 000 EUR годишно в подкрепа на прилагането на секторната политика на Кабо Верде в областта на рибарството.

            3.   Параграф 1 се прилага при условията на разпоредбите на членове 3, 4, 5, 7 и 8 от настоящия протокол и на членове 12 и 13 от Споразумението за партньорство в областта на рибарството.
      4.   Ако общото количество на улова от корабите на Европейския съюз във водите на Кабо Верде превиши 5 000 тона годишно, размерът на финансовото участие от 325 000 EUR се увеличава с 65 EUR за всеки допълнителен тон улов. Същевременно общата годишна сума, заплащана от Съюза, не може да надхвърля двукратния размер на сумата, посочена в параграф 2, буква а) (325 000 EUR). Когато уловът от страна на кораби на Европейския съюз превиши количеството, съответстващо на удвоената обща годишна сума, дължимата сума за превишаващото това ограничение количество улов се плаща през следващата година.
      5.   Заплащането на финансовото участие съгласно параграф 2, букви а) и б) се извършва за първата година не по-късно от 60 дни след влизането в сила на протокола, а за следващите години — не по-късно от датата на годишнината на протокола.
      6.   Органите на Кабо Верде разполагат с изключителното право за вземане на решения относно използването на финансовото участие, посочено в параграф 2, буква а).
      7.   Финансовите средства се изплащат по сметка на Министерството на финансите, открита към посочена от органите на Кабо Верде финансова институция.
      Член 3
      Насърчаване на устойчив и отговорен риболов във водите на Кабо Верде
      1.   Най-късно три месеца след влизане в сила на настоящия протокол страните се договарят в рамките на съвместния комитет, предвиден в член 9 от Споразумението за партньорство в областта на рибарството, за многогодишна секторна програма и подробни правила за прилагането ѝ, и по-конкретно за:

                  а)

                  годишните и многогодишните насоки за използване на финансовото участие, посочено в член 2, параграф 2, буква б);

                  б)

                  годишните и многогодишните цели, които да бъдат изпълнени, с оглед установяване на устойчив и отговорен риболов, като се вземат под внимание приоритетите, определени от Кабо Верде в националната ѝ политика в областта на рибарството или в други области, свързани или имащи въздействие върху установяването на отговорен и устойчив риболов;

                  в)

                  критериите и процедурите за изготвяне на годишна оценка на постигнатите резултати.

            2.   Всяко предложение за изменение на многогодишната секторна програма подлежи на одобрение от двете страни в рамките на съвместния комитет или на основата на размяна на писма.
      3.   Всяка година органите на Кабо Верде могат да вземат решение за предоставяне на допълнителна сума към частта на финансовото участие, посочена в член 2, параграф 2, буква б), с оглед изпълнението на многогодишната програма. Европейският съюз бива уведомен за тази допълнителна сума най-късно два (2) месеца преди датата на годишнината на настоящия протокол.
      4.   Всяка година, в рамките на съвместния комитет, двете страни извършват оценка на резултатите от изпълнението на многогодишната секторна програма. В случай че тази годишна оценка сочи незадоволително осъществяване на целите, финансирани пряко от частта на финансовото участие, посочена в член 2, параграф 2, буква б) от настоящия протокол, Европейският съюз си запазва правото да намали тази част от финансовото участие, за да приведе отделената за изпълнение на програмата сума в съответствие с резултатите.
      Член 4
      Научно сътрудничество за отговорен риболов
      1.   Двете страни се ангажират да насърчават отговорния риболов във водите на Кабо Верде въз основа на принципите на равнопоставеност на различните флоти в тези води.
      2.   През периода, обхванат от настоящия протокол, Европейският съюз и органите на Кабо Верде се ангажират да си сътрудничат за наблюдение на състоянието на риболовните ресурси в риболовната зона на Кабо Верде.
      3.   Двете страни спазват препоръките и резолюциите на Международната комисия за опазване на рибата тон в Атлантическия океан (ICCAT) по отношение на отговорното управление на риболова.
      4.   В съответствие с член 4 от Споразумението за партньорство в областта на рибарството, въз основа на приетите в рамките на ICCAT препоръки и резолюции и предвид най-добрите до момента научни становища страните провеждат консултации в рамките на предвидения в член 9 от Споразумението за партньорство в областта на рибарството съвместен комитет, при необходимост след провеждане на научна среща и по взаимно съгласие, с оглед приемане на мерки за устойчиво управление на рибните ресурси по отношение на дейността на корабите на Европейския съюз.
      Член 5
      Коригиране на възможностите за риболов по взаимно съгласие
      Посочените в член 1 възможности за риболов могат да бъдат коригирани по взаимно съгласие, когато приетите от ICCAT препоръки и резолюции потвърждават, че тази корекция гарантира устойчиво управление на рибните видове, посочени в настоящия протокол. В такъв случай посоченото в член 2, параграф 2, буква а) финансово участие се коригира пропорционално и на принципа pro rata temporis и необходимите изменения се отразяват в настоящия протокол и в приложението към него.
      Член 6
      Насърчаване на разтоварванията и на сътрудничеството между икономическите оператори
      1.   Двете страни си сътрудничат с цел подобряване на възможностите за разтоварване на улова в пристанищата на Кабо Верде.
      2.   Съвместният комитет определя за тази цел необходимите ред и условия и размера на финансовите стимули, които да се прилагат.
      3.   Страните полагат усилия да създадат условия, благоприятстващи насърчаването на контакти между техните предприятия в техническите, икономическите и търговските сфери, чрез създаването на благоприятна среда за бизнес и инвестиции.
      Член 7
      Спиране плащането на финансовото участие
      1.   Финансовото участие, посочено в член 2, параграф 2, букви а) и б), може да бъде спряно, ако е налице едно или повече от следните условия:

                  а)

                  провеждането на риболовни дейности в ИИЗ на Кабо Верде е възпрепятствано от необичайни обстоятелства, различни от природни явления;

                  б)

                  в резултат на значителни промени в политическите насоки, довели до сключването на настоящия протокол, една от двете страни поиска преразглеждане на неговите разпоредби с оглед на евентуалното им изменение;

                  в)

                  Европейският съюз констатира в Кабо Верде нарушение на съществените и основни човешки права и на демократичните принципи, предвидени в член 9 от Споразумението от Котону.

            2.   Европейският съюз си запазва правото да спре, частично или изцяло, плащането на специфичното финансово участие, предвидено в член 2, параграф 2, буква б) от настоящия протокол:

                  а)

                  когато след оценка, извършена от съвместния комитет, се установи, че постигнатите резултати не отговарят на програмата;

                  б)

                  в случай на неизползване на това финансово участие.

            3.   Плащането на финансовото участие се подновява след консултации и съгласие на двете страни веднага след възстановяване на положението, съществувало преди посочените в параграф 1 събития, и/или когато резултатите от финансовото изпълнение, посочени в параграф 2, оправдават подновяването.
      Член 8
      Спиране прилагането на протокола
      1.   Прилагането на настоящия протокол може да бъде спряно по инициатива на една от страните, ако бъде констатирано наличието на едно или повече от следните условия:

                  а)

                  провеждането на риболовни дейности в ИИЗ на Кабо Верде е възпрепятствано от необичайни обстоятелства, определени в член 7, параграф 3, буква а) от Споразумението за партньорство в областта на рибарството;

                  б)

                  в резултат на значителни промени в политическите насоки, довели до сключването на настоящия протокол, една от двете страни поиска преразглеждане на неговите разпоредби с оглед на евентуалното им изменение;

                  в)

                  една от страните наруши съществените и основни човешки права и демократичните принципи, предвидени в член 9 от Споразумението от Котону;

                  г)

                  не е извършено плащане от страна на Европейския съюз на финансовото участие, предвидено в член 2, параграф 2, буква а), по причини, различни от предвидените в член 7 от настоящия протокол;

                  д)

                  налице е нерешен в рамките на съвместния комитет спор между двете страни;

                  е)

                  една от страните не спазва разпоредбите на настоящия протокол, на приложението и на допълненията към него.

            2.   В случаите, когато се спира прилагането на протокола по причини, различни от посочените в параграф 1, буква в) по-горе, се изисква заинтересованата страна да нотифицира писмено за своето намерение най-малко три месеца преди датата, на която спирането ще породи действие. Спирането на прилагането на протокола по причини, изложени в параграф 1, буква в), се извършва незабавно след приемането на решението за спиране.
      3.   В случай на спиране страните продължават да провеждат консултации с цел намирането на решение на противопоставящия ги спор по взаимно съгласие. При уреждане на спора прилагането на протокола се възобновява и сумата на финансовата помощ се намалява пропорционално и pro rata temporis за времето, през което прилагането на протокола е било спряно.
      Член 9
      Цифровизация на обмена на информация
      1.   Кабо Верде и ЕС се ангажират да осигурят в най-кратки срокове необходимите системи за електронен обмен на всички данни и документи, свързани с изпълнението на Споразумението.
      2.   След въвеждането в действие на системите, описани в параграф 1 от настоящия член, електронната версия на даден документ ще се разглежда изцяло като равностойна на версията на документа на хартиен носител.
      3.   Кабо Верде и ЕС се нотифицират своевременно за всеки проблем във функционирането на съответните информационни системи. В такива случаи информацията и документите, свързани с изпълнението на Споразумението, автоматично се заменят с тяхната версия на хартиен носител според реда и условията, определени в приложението.
      Член 10
      Сателитно наблюдение
      Кабо Верде осигурява в най-кратки срокове система за сателитно наблюдение (VMS) на риболовните кораби, извършващи риболов в нейни води. След въвеждането на тази система се прилагат разпоредбите, определени в приложението към настоящия протокол.
      Член 11
      Поверителност на данните
      Кабо Верде се ангажира да гарантира, че всички данни, свързани с кораби на ЕС и с техните риболовни дейности, получени в рамките на Споразумението, се обработват винаги поверително и се използват единствено за изпълнение на Споразумението.
      Член 12
      Приложими разпоредби от националното законодателство
      1.   Дейностите на риболовните кораби на Европейския съюз, извършващи дейност във водите на Кабо Верде в рамките на настоящия протокол, се подчиняват на законодателството на Кабо Верде, включително на разпоредбите на плана за управление на рибните ресурси на Кабо Верде, освен ако Споразумението за партньорство в областта на рибарството, настоящият протокол и приложението и допълненията към него предвиждат друго.
      2.   Органите на Кабо Верде уведомяват Европейската комисия за всички промени или нови законодателни актове, които се отнасят до сектора на рибарството.
      Член 13
      Продължителност
      Настоящият протокол и приложението към него се прилагат за срок три години, считано от временното прилагане съгласно член 15, освен при денонсиране по реда на член 14.
      Член 14
      Денонсиране
      1.   В случай на денонсиране на настоящия протокол заинтересованата страна нотифицира писмено другата за намерението си да денонсира протокола най-малко шест месеца преди датата, на която денонсирането ще породи действие.
      2.   С изпращането на посочената в предходния параграф нотификация започват консултации между страните.
      Член 15
      Временно прилагане
      Настоящият протокол се прилага временно от 1 септември 2011 г.
      Член 16
      Влизане в сила
      Настоящият протокол и приложението към него влизат в сила на датата, на която страните се нотифицират взаимно за приключването на необходимите за целта процедури.

         ПРИЛОЖЕНИЕ

            УСЛОВИЯ ЗА ИЗВЪРШВАНЕ НА РИБОЛОВНА ДЕЙНОСТ В РИБОЛОВНАТА ЗОНА НА КАБО ВЕРДЕ ОТ КОРАБИ НА ЕВРОПЕЙСКИЯ СЪЮЗ

         ГЛАВА I

            ОБЩИ РАЗПОРЕДБИ

         Определяне на компетентен орган
         За нуждите на настоящото приложение и ако не е посочено друго, всяко позоваване на Европейския съюз (ЕС) или на Кабо Верде в смисъл на компетентен орган се отнася до:

                     —

                     за ЕС: Европейската комисия, ако е необходимо, посредством делегацията на ЕС в Кабо Верде,

                     —

                     за Кабо Верде: Министерството на рибарството.

               Национална ИИЗ
         Кабо Верде съобщава на ЕС преди влизането в силата на Протокола географските координати на ИИЗ и базовите линии.
         Риболовни зони
         Корабите на ЕС могат да извършват риболов във водите отвъд 12 морски мили от базовите линии.
         Посочване на местен агент
         Всеки кораб на ЕС, който предвижда да разтоварва или да претоварва в пристанище на Кабо Верде, трябва да се представлява от местен агент в Кабо Верде.
         Банкова сметка
         Кабо Верде съобщава на ЕС преди влизането в сила на Протокола данните на банковата/ите сметка/и, по която/които следва да се превеждат сумите, дължими от корабите на ЕС в рамките на Споразумението. Разходите по банковите преводи са за сметка на корабособствениците.
         ГЛАВА II

            РАЗРЕШЕНИЯ ЗА РИБОЛОВ

         Предварително условие за получаване на разрешение за риболов — отговарящи на условията кораби
         Разрешенията за риболов по член 6 от Споразумението се издават, при условие че корабът е регистриран в регистъра на риболовните кораби на ЕС и че всички предходни задължения, свързани с корабособственика, капитана или самия кораб, произтичащи от риболовните им дейности в Кабо Верде съгласно Споразумението, са изпълнени.
         Заявление за получаване на разрешение за риболов
         ЕС представя на Кабо Верде заявление за издаване на разрешение за риболов за всеки кораб, желаещ да извършва риболов по Споразумението, най-малко 15 дни преди исканата начална дата на валидност, като за целта се използва формулярът от допълнение 1 към настоящото приложение. Заявлението трябва да е напечатано или попълнено четливо с главни печатни букви.
         При всяко първо заявление за разрешение за риболов по действащия протокол или вследствие внесено техническо изменение на въпросния кораб заявлението трябва да е придружено от:

                     i)

                     документ, доказващ заплащането на фиксираната такса за периода на валидност на исканото разрешение за риболов и на еднократното фиксирано финансово участие, свързано с наблюдателите и посочено в глава Х от настоящото приложение;

                     ii)

                     име и адрес на местния агент на кораба, ако има такъв;

                     iii)

                     цветна неотдавнашна снимка на кораба, сниман странично и с минимални размери 15 cm × 10 cm;

                     iv)

                     всеки друг документ, изискван конкретно в рамките на Споразумението.

               При подновяването на разрешение за риболов в рамките на действащия Протокол за кораб, чиито технически характеристики не са се променили, заявлението за подновяване се придружава единствено от документ, доказващ плащането на таксата и на фиксираното финансово участие в разходите, свързани с наблюдателя.
         Предварителна фиксирана такса
         Размерът на фиксираната такса се определя на основата на годишната ставка, определена в техническите формуляри в допълнение 2 към настоящото приложение. Тя включва всички национални и местни такси, с изключение на пристанищни такси, такси за прехвърляне и за обслужване.
         Временен списък на корабите с разрешение за риболов
         Непосредствено след получаване на заявленията за разрешения за риболов Кабо Верде изготвя незабавно за всяка категория кораби временен списък на корабите заявители. Този списък бива незабавно представен на националния орган, отговорен за контрола над рибарството, и на ЕС.
         ЕС препраща временния списък на корабособственика и на агента. В случай че офисите на ЕС са затворени, Кабо Верде може да предаде временния списък директно на корабособственика или на неговия агент и предоставя копие на ЕС.
         Издаване на разрешение за риболов
         Кабо Верде издава разрешение за риболов на ЕС в срок 15 дни след получаване на пълния набор от документи по заявлението.
         При подновяване на разрешение за риболов през периода на прилагане на Протокола новото разрешение за риболов трябва да съдържа ясно позоваване на първоначалното разрешение за риболов.
         ЕС препраща разрешението за риболов на корабособственика и на агента. В случай че офисите на ЕС са затворени, Кабо Верде може да предаде разрешението за риболов директно на корабособственика или на неговия агент и предоставя копие на ЕС.
         Списък на корабите с разрешение за риболов
         Непосредствено след издаването на разрешението за риболов Кабо Верде изготвя незабавно за всяка категория кораби окончателен списък на корабите с разрешение да извършват риболов в зоната на Кабо Верде. Този списък бива незабавно представен на националния орган, отговорен за контрола над рибарството, и на ЕС и замества временния списък, посочен по-горе.
         Срок на валидност на разрешението за риболов
         Разрешенията за риболов са валидни за период от една година и могат да бъдат подновявани.
         За определяне началото на периода на валидност под годишен период се разбира:

                     i)

                     през първата година от прилагането на Протокола — периодът между датата на неговото влизане в сила и 31 декември на същата година;

                     ii)

                     след това — всяка пълна календарна година;

                     iii)

                     през последната година от прилагането на Протокола — периодът между 1 януари и датата на изтичане на Протокола.

               Съхраняване на борда на разрешението за риболов
         Разрешението за риболов се съхранява винаги на борда.
         На корабите обаче се разрешава да извършват риболов веднага след вписването им във временния списък, посочен по-горе. Той трябва да се съхранява винаги на борда, докато корабите получат своето разрешение за риболов.
         Прехвърляне на разрешение за риболов
         Разрешението за риболов се издава на името на конкретен кораб и не може да бъде прехвърляно.
         Същевременно при непреодолими обстоятелства и по искане на ЕС разрешение за риболов се заменя с ново разрешение, издадено на името на друг кораб, подобен на заменения.
         Прехвърлянето се извършва чрез връщане на разрешението за риболов от корабособственика или от неговия агент в Кабо Верде и чрез изготвянето от Кабо Верде в най-кратки срокове на заменящото разрешение. Разрешението за замяна се издава в най-кратки срокове на корабособственика или на неговия агент в момента на предаване на заменяното разрешение. Разрешението за замяна влиза в сила в деня на предаване на заменяното разрешение.
         Кабо Верде актуализира в най-кратки срокове списъка с кораби, притежаващи разрешение за риболов. Новият списък бива незабавно представен на националния орган, отговорен за контрола над рибарството, и на ЕС.
         Помощни кораби
         По искане на ЕС Кабо Верде разрешава на корабите на ЕС, притежаващи разрешение за риболов, да бъдат подпомагани от помощни кораби. Помощните кораби трябва да плават под знамето на държава-членка на ЕС или да принадлежат на дружество на ЕС и не могат да бъдат оборудвани за улов на риба или да бъдат използвани за претоварване.
         Кабо Верде определя помощните дейности, както и условията за получаване на разрешения, изготвя списък на получилите разрешение помощни кораби и го представя незабавно на националния орган, отговорен за контрола над рибарството, и на ЕС.
         ГЛАВА III

            ТЕХНИЧЕСКИ МЕРКИ

         Техническите мерки, приложими към корабите с разрешение за риболов, свързани със зоната, риболовните уреди и прилова, се определят за всяка риболовна категория в техническите формуляри от допълнение 2 към настоящото приложение.
         Корабите спазват всички препоръки, приети от ICCAT (Международната комисия за опазване на рибата тон в Атлантическия океан).
         ГЛАВА IV

            ДЕКЛАРИРАНЕ НА УЛОВА

         Риболовен дневник
         Капитанът на риболовен кораб на ЕС, който извършва риболов в рамките на споразумението, води риболовен дневник по образците за всяка риболовна категория от допълнение 3 към настоящото приложение.
         Риболовният дневник се попълва от капитана на кораба за всеки ден, в който корабът се намира в риболовната зона на Кабо Верде.
         Капитанът вписва ежедневно в риболовния дневник количеството от всеки вид, обозначавайки го с неговия код алфа-3 по ФАО, уловено и съхранявано на борда, изразено в килограми живо тегло или, при необходимост, в брой екземпляри. За всеки основен вид капитанът посочва и липсата на улов.
         Капитанът вписва ежедневно в бордовия дневник и количествата, изхвърлени в морето, ако има такива, по вид и в килограми живо тегло или, при необходимост, в брой екземпляри.
         Риболовният дневник се попълва четливо, с главни букви и се подписва от капитана.
         Капитанът е отговорен за точността на вписаните в риболовния дневник данни.
         Деклариране на улова
         Капитанът декларира улова на кораба, като представя на Кабо Верде риболовните дневници за периода на присъствие в риболовната зона на Кабо Верде.
         Риболовните дневници се предават при следните условия:

                     i)

                     при преминаване през пристанище на Кабо Верде оригиналът на всеки риболовен дневник се предава на местния представител на Кабо Верде, който потвърждава в писмен вид получаването му;

                     ii)

                     при напускане на риболовната зона на Кабо Верде без предварително преминаване през пристанище на Кабо Верде оригиналът на всеки риболовен дневник се изпраща в срок 14 дни след пристигането във всяко пристанище и във всеки случай в срок 30 дни след напускане зоната на Кабо Верде:

                                 а)

                                 с писмо до Кабо Верде;

                                 б)

                                 или по факс на номера, предоставен от Кабо Верде;

                                 в)

                                 или с електронна поща.

               Двете страни правят всичко необходимо, за да въведат система за деклариране на улова, основана изключително на електронен обмен на всички данни.
         Веднага след като Кабо Верде бъде в състояние да получава докладите за улова по електронен път, капитанът изпраща риболовните дневници на електронния адрес, предоставен от Кабо Верде. Кабо Верде потвърждава получаването им незабавно с отговор по електронна поща.
         Капитанът изпраща копие от всички риболовни дневници до ЕС. За корабите за риболов на риба тон и корабите с парагади за улов на повърхността капитанът изпраща също копие от всичките си риболовни дневници до една от следните научни институции:

                     i)

                     (IRD) Institut de recherche pour le développement;

                     ii)

                     IEO (Instituto Español de Oceanografia);

                     iii)

                     IPIMAR (Instituto Português de Investigação Maritima); или

                     iv)

                     INDP (Instituto Nacional de Desenvolvimento das Pescas).

               В случай че корабът се завърне в зоната на Кабо Верде в рамките на срока на валидност на разрешението му за риболов, възниква задължение за ново деклариране на улова.
         В случай на неспазване на разпоредбите относно декларирането на улова Кабо Верде може да отнеме временно разрешението за риболов на въпросния кораб до получаване на липсващите декларации за улов и да санкционира корабособственика съгласно разпоредбите от действащото национално законодателство. При повторно неспазване Кабо Верде може да откаже да поднови разрешението за риболов. Кабо Верде уведомява незабавно ЕС за всяка подобна санкция.
         Изчисляване на таксите за корабите за улов на риба тон и за корабите с парагади за улов на повърхността
         Въз основа на декларирания улов, потвърден от посочените по-горе научни институти, ЕС определя за всеки кораб за улов на риба тон и за всеки кораб с парагади за улов на повърхността окончателните такси, дължими от съответния кораб за неговата годишна кампания през предходната календарна година.
         ЕС съобщава на Кабо Верде и на корабособственика окончателното изчисление до 31 юли на текущата година. В рамките на 30 дни след датата на представяне Кабо Верде може да оспори окончателното изчисление на основата на съответни доказателства. В случай на несъгласие страните се консултират в рамките на съвместния комитет. Ако Кабо Верде не представи възражение в срок от 30 дни окончателното изчисление се смята за одобрено.
         Ако окончателното изчисление надвишава предварителната фиксирана такса за получаването на разрешение за риболов, корабособственикът изплаща остатъка на Кабо Верде най-късно до 30 септември на текущата година. Ако окончателното изчисление е по-ниско от предварителната фиксирана такса, остатъкът не се възстановява на корабособственика.
         ГЛАВА V

            РАЗТОВАРВАНЕ И ПРЕТОВАРВАНЕ

         Капитанът на кораб на ЕС, който желае да разтовари кораба в пристанище на Кабо Верде или да претовари улов от зоната на Кабо Верде, трябва най-малко 24 часа преди разтоварването или претоварването да уведоми Кабо Верде за:

                     а)

                     името на кораба, който ще разтоварва или претоварва;

                     б)

                     пристанището, в което ще се разтоварва или претоварва;

                     в)

                     датата и часа, определени за разтоварване или претоварване;

                     г)

                     количеството (в килограми живо тегло или, при необходимост, в брой екземпляри) от всеки вид за разтоварване или претоварване (обозначавайки го с неговия код алфа-3 по ФАО);

                     д)

                     името на приемащия кораб — в случай на претоварване;

                     е)

                     санитарния сертификат на приемащия кораб.

               Операцията по претоварване трябва да се извърши във водите на пристанище на Кабо Верде, което притежава съответното разрешение. Претоварването в морето е забранено.
         Неспазването на тези разпоредби води до прилагането на санкциите, предвидени за тази цел в законодателството на Кабо Верде.
         Кораб на ЕС, който разтоварва в пристанище на Кабо Верде или продава улова си на преработвателно предприятие в Кабо Верде, получава финансов стимул под формата на частично намаление на таксата в съответствие с ограниченията, посочени в техническите формуляри от допълнение 2 към настоящото приложение.
         ГЛАВА VI

            КОНТРОЛ

         Влизане и напускане на зоната
         Всяко влизане и напускане на риболовната зона на Кабо Верде от кораб на ЕС, притежаващ разрешение за риболов, трябва да бъде съобщавано на Кабо Верде в рамките на 3 часа преди влизането или напускането.
         Корабът уведомява за влизането или напускането си, като посочва по-специално:

                     i)

                     предвидените дата, час и място на транзит;

                     ii)

                     количеството от всеки вид на борда, обозначен с неговия код алфа-3 по ФАО, и изразено в килограми живо тегло или, ако е необходимо, в брой екземпляри;

                     iii)

                     формата на съхранение на продуктите.

               Уведомлението се извършва предимно по електронна поща или, ако няма такава, по факс или по радиото, на електронен адрес, телефонен номер или честота, предоставени от Кабо Верде. Кабо Верде уведомява незабавно въпросните кораби и ЕС за всяка промяна в електронния адрес, номера за връзка или честотата на излъчване.
         Всеки кораб, засечен да извършва риболов в зоната на Кабо Верде, без да е уведомил за това предварително, се разглежда като кораб, извършващ риболов без разрешение.
         Инспекция в морето
         Инспекцията в морето, в зоната на Кабо Верде, на корабите на ЕС, притежаващи разрешение за риболов, ще се извършва от кораби и инспектори на Кабо Верде, ясно разпознаваеми като извършващи контрол над рибарството.
         Преди качването си на борда инспекторите на Кабо Верде уведомяват кораба на ЕС за решението си да извършат инспекция. Инспекцията се извършва от не повече от двама инспектори, които трябва да докажат своята самоличност и квалификация на инспектори преди инспекцията.
         Инспекторите от Кабо Верде остават на борда на кораба на ЕС единствено за времето, необходимо за изпълнение на задачите, свързани с инспекцията. Начинът на провеждане на инспекцията следва да гарантира, че тя ще има минимално отражение върху кораба, риболовната му дейност и товара.
         Кабо Верде може да позволи на ЕС да участва в инспекция в морето в качеството на наблюдател.
         Капитанът на кораба на ЕС улеснява качването на борда и работата на инспекторите от Кабо Верде.
         В края на всяка инспекция инспекторите от Кабо Верде изготвят доклад за инспекцията. Капитанът на кораба на ЕС има правото да внесе своите забележки в доклада от инспекцията. Докладът от инспекцията се подписва от инспектора, изготвил доклада, и от капитана на кораба на ЕС.
         Инспекторите от Кабо Верде предоставят копие от доклада от инспекцията на капитана на кораба на ЕС преди напускането на кораба. Кабо Верде предава копие от доклада от инспекцията на ЕС в рамките на 8 дни след извършването ѝ.
         Пристанищна инспекция
         Пристанищните инспекции на кораби на ЕС, които разтоварват или претоварват във водите на пристанище на Кабо Верде улов от зоната на Кабо Верде, ще се извършват от инспектори от Кабо Верде, ясно разпознаваеми като извършващи контрол над рибарството.
         Инспекцията се извършва от не повече от двама инспектори, които трябва да докажат своята самоличност и квалификация на инспектори преди инспекцията. Инспекторите от Кабо Верде остават на борда на кораба на ЕС единствено за времето, необходимо за изпълнение на задачите, свързани с инспекцията, и я провеждат по начин, който да гарантира, че тя ще има минимално отражение върху кораба, дейностите по разтоварване или претоварване и върху товара.
         Кабо Верде може да позволи на ЕС да участва в пристанищна инспекция в качеството на наблюдател.
         Капитанът на кораба на ЕС улеснява работата на инспекторите от Кабо Верде.
         В края на всяка инспекция инспекторът от Кабо Верде изготвя доклад от инспекцията. Капитанът на кораба на ЕС има правото да внесе своите забележки в доклада от инспекцията. Докладът от инспекцията се подписва от инспектора, изготвил доклада, и от капитана на кораба на ЕС.
         Инспекторът от Кабо Верде предоставя копие от доклада от инспекцията на капитана на кораба на ЕС в края на инспекцията. Кабо Верде предава копие от доклада от инспекцията на ЕС в рамките на 8 дни след извършването ѝ.
         ГЛАВА VII

            СИСТЕМА ЗА САТЕЛИТНО НАБЛЮДЕНИЕ (VMS)

         Съобщения за определяне местоположението на корабите — система за наблюдение на корабите (VMS)
         Когато са в зоната на Кабо Верде, корабите на ЕС с разрешение за риболов трябва да са оборудвани със система за сателитно наблюдение (Vessel Monitoring System — VMS), която осигурява автоматичното и непрекъснато предаване на позицията им на всеки час до контролния център в областта на рибарството (Fisheries Monitoring Center — FMC) на държавата на знамето им.
         Всяко съобщение

                     i)

                     трябва да съдържа:

                                 а)

                                 идентификацията на кораба;

                                 б)

                                 последното географско местоположение на кораба (географска дължина и ширина) с допустима грешка, по-малка от 500 метра, и доверителен интервал от 99 %;

                                 в)

                                 датата и часа на отчитане на местоположението;

                                 г)

                                 скоростта и посоката на кораба;

                     ii)

                     трябва да е оформено по образеца от допълнение 4 към настоящото приложение.

               Първата документирана позиция след навлизане в зоната на Кабо Верде ще се обозначава с код „ENT“. Всички следващи позиции се обозначават с код „POS“ с изключение на първата позиция, регистрирана след напускане на зоната на Кабо Верде, която ще бъде обозначавана с код „EXI“.
         FMC на държавата на знамето осигурява автоматичната обработка и, при необходимост, електронното предаване на съобщенията за местоположение. Съобщенията за местоположение трябва да се съхраняват надеждно и да се пазят в продължение на три години.
         Предаване от кораба в случай на повреда в системата VMS
         Капитанът трябва да гарантира, че във всеки един момент VMS системата на неговия кораб функционира изправно и че съобщения за местоположение се предават надлежно на FMC на държавата на знамето.
         В случай на повреда VMS системата на кораба се поправя или заменя в рамките на един месец. След този период на кораба няма да бъде разрешено да извършва риболов в зоната на Кабо Верде.
         Корабите, които извършват риболов в зоната на Кабо Верде с неизправна VMS система, трябва да съобщават позицията си по електронната поща, по радиото или по факс до FMC на държавата на знамето най-малко на всеки четири часа, като предават всички задължителни данни.
         Защитено предаване на съобщенията за местоположение до Кабо Верде
         FMC на държавата на знамето предава автоматично съобщенията за местоположение на въпросните кораби до FMC на Кабо Верде. FMC на държавата на знамето и FMC на Кабо Верде си разменят електронните адреси за връзка и взаимно се уведомяват незабавно за всяка промяна в тези адреси.
         Предаването на съобщенията за местоположение между FMC на държавата на знамето и FMC на Кабо Верде става по електронен път чрез защитена комуникационна система.
         FMC на Кабо Верде незабавно уведомява FMC на държавата на знамето и ЕС за всяко прекъсване в получаваните последователни съобщения за местоположението на кораб с разрешение за риболов, когато корабът не е уведомил за излизането си от зоната.
         Неизправност в комуникационната система
         Кабо Верде осигурява съвместимост на своето електронно оборудване с това на FMC на държавата на знамето и незабавно уведомява ЕС за всяка неизправност при съобщаването и получаването на съобщенията за местоположение с оглед намирането на техническо решение в най-кратки срокове. Съвместният комитет ще бъде сезиран за евентуалните спорове.
         Капитанът се смята за отговорен за всяко доказано манипулиране на VMS системата на кораба, целящо нарушаване на функционирането ѝ или подправяне на съобщенията за местоположение. Всяко нарушение ще бъде предмет на санкции съгласно действащото законодателство на Кабо Верде.
         Преразглеждане на интервала между съобщенията за местоположение
         Въз основа на документирани доказателства, навеждащи на наличие на нарушение, Кабо Верде може да поиска от FMC на държавата на знамето, с копие до ЕС, намаляване на интервала между съобщенията за местоположението на даден кораб до тридесет минути за определен период на разследване. Доказателствата трябва да бъдат предадени от Кабо Верде на FMC на държавата на знамето и на ЕС. FMC на държавата на знамето изпраща незабавно на Кабо Верде съобщенията за местоположение според новия интервал.
         В края на определения период на разследване Кабо Верде информира FMC на държавата на знамето и ЕС за възможните последващи действия.
         ГЛАВА VIII

            НАРУШЕНИЯ

         Отговор на нарушенията
         Всяко нарушение от страна на кораб на ЕС, притежаващ разрешение за риболов в съответствие с разпоредбите на настоящото приложение, трябва да бъде включено в доклад за инспекция.
         Подписването на доклада за инспекцията от капитана не засяга правото на защита на корабособственика срещу обявеното в доклада нарушение.
         Задържане на кораба — информативна среща
         Ако действащото законодателство на Кабо Верде предвижда това за обявеното нарушение, всеки кораб на ЕС може да бъде принуден да преустанови своята риболовна дейност и, ако е в морето, да акостира в пристанище на Кабо Верде.
         Кабо Верде уведомява ЕС в рамките на максимум 24 часа за всяко задържане на кораб на ЕС с разрешение за риболов. Уведомлението е придружено от доказателствата за обявеното нарушение.
         Преди да се предприемат каквито и да е действия спрямо кораба, капитана, екипажа или товара, с изключение на мерките за опазване на доказателствата, Кабо Верде организира по искане на ЕС, в рамките на един работен ден след уведомлението за задържане на кораба, среща за обмен на информация и изясняване на фактите, довели до задържането на кораба, и на евентуалните последствия. Представител на държавата на знамето на кораба може да присъства на тази среща.
         Санкция за нарушение — уреждане по взаимно съгласие
         Санкцията за обявеното нарушение се определя от Кабо Верде в съответствие с разпоредбите на действащото национално законодателство.
         В случай че уреждането на нарушението налага съдебно производство, преди образуването му и при условие че нарушението не представлява престъпление, започва процедура за уреждане по взаимно съгласие между Кабо Верде и ЕС за определяне на условията и степента на санкцията. Представител на държавата на знамето на кораба може да участва в процедурата по уреждане по взаимно съгласие. Тя завършва най-късно 3 дни след уведомлението за задържане на кораба.
         Съдебно производство — банкова гаранция
         Ако не бъде постигнато уреждане по взаимно съгласие и нарушението бъде отнесено до компетентен съдебен орган, собственикът на кораба нарушител внася банкова гаранция в банка, определена от Кабо Верде, чийто размер, определен от Кабо Верде, покрива разходите, свързани със задържането на съда, глобата по предварителни оценки и евентуалните финансови компенсации. Банковата гаранция остава блокирана до изхода на съдебното производство.
         Банковата гаранция се освобождава и се връща на корабособственика незабавно след решението:

                     а)

                     изцяло, ако не е наложена санкция;

                     б)

                     отчасти, ако санкцията налага глоба в размер, по-малък от банковата гаранция.

               Кабо Верде уведомява ЕС за резултатите от съдебното производство в срок 8 дни след съдебното решение.
         Освобождаване на кораба и екипажа
         На кораба и неговия екипаж се разрешава да напуснат пристанището веднага след уреждането на въпроса по взаимно съгласие или след внасянето на банковата гаранция.
         ГЛАВА IX

            НАЕМАНЕ НА МОРЯЦИ

         Брой на моряците на борда
         По време на риболовните си кампании в зоната на Кабо Верде корабите на ЕС наемат моряци от Кабо Верде, както следва:

                     а)

                     флотът от сейнери за улов на риба тон наема най-малко шестима моряци;

                     б)

                     флотът от кораби за улов на риба тон с въдици наема най-малко двама моряци;

                     в)

                     флотът от кораби с парагади за улов на повърхността наема най-малко петима моряци.

               Собствениците на кораби на ЕС се стремят да наемат допълнителни моряци от Кабо Верде.
         Свободен избор на моряци
         Кабо Верде поддържа списък на моряците от Кабо Верде, квалифицирани да бъдат наемани от кораби на ЕС.
         Корабособственикът или неговият агент избират свободно и наемат от този списък моряци от Кабо Верде, като уведомяват Кабо Верде за включването им в списъка на екипажа.
         Договори на моряците
         За моряците от Кабо Верде трудовият договор се изготвя от корабособственика или неговия агент и от моряка, евентуално представляван от неговия синдикат. Договорът получава одобрението на морските органи на Кабо Верде. Той уточнява включително датата и пристанището на отплаване.
         Договорът гарантира на моряка възможността да се ползва от приложимия за него в Кабо Верде режим на социална сигурност. Той включва застраховка „Живот“ и застраховка за болест и злополука.
         Копие от договора се предоставя на подписалите го страни.
         Основните права в областта на труда, установени с декларацията на Международната организация на труда (МОТ), се признават на моряците от Кабо Верде. Това се отнася по-специално за свободата на сдружаване и ефективното признаване на правото на работниците на колективно договаряне и за премахване на дискриминацията в областта на заетостта и при упражняване на правото на труд.
         Заплащане на моряците
         Заплатите на моряците от Кабо Верде се изплащат от корабособственика. Те се определят преди издаването на разрешението за риболов и по взаимно съгласие между корабособственика или неговия агент и Кабо Верде. Заплатите не могат да бъдат по-ниски от тези на екипажите на национални кораби или от стандартите на МОТ.
         Задължения на моряците
         Морякът трябва да се представи на капитана на кораба, определен за него, в деня преди датата на отплаване, посочена в договора му. Капитанът информира моряка за датата и часа за качване на борда. Ако морякът напусне или не се яви на датата и в часа, определени за качването му на борда, договорът му се счита за невалиден и корабособственикът е автоматично освободен от задължението да качи този моряк на борда. В такъв случай на корабособственика не се налага никаква финансова санкция или изплащане на компенсация.
         Ненаемане на моряци от Кабо Верде
         Корабособствениците на флота, които не наемат моряци от Кабо Верде, плащат преди 30 септември на текущата година за всеки моряк под броя, определен в началото на настоящата глава, фиксирана сума от 20 EUR на ден присъствие на корабите им в зоната на Кабо Верде.
         Кабо Верде използва тези средства за финансиране на обучението на своите моряци.
         ГЛАВА X

            НАБЛЮДАТЕЛИ ОТ КАБО ВЕРДЕ

         Наблюдение на риболовните дейности
         Корабите с разрешение за риболов подлежат на режим на наблюдение на риболовните им дейности в рамките на споразумението.
         Този режим на наблюдение е съобразен с разпоредбите, предвидени в препоръките, приети от ICCAT (Международната комисия за опазване на рибата тон в Атлантическия океан).
         Кораби и назначени наблюдатели
         Кабо Верде посочва корабите на ЕС, които трябва да качат на борда наблюдател, както и наблюдателят за този кораб, не по-късно от 15 дни преди определената дата за качване на борда на наблюдателя.
         Към момента на издаване на разрешението за риболов Кабо Верде уведомява ЕС и корабособственика или неговия агент за подбраните кораби и наблюдатели и за времето на пребиваване на наблюдателя на борда на всеки кораб. Кабо Верде незабавно уведомява ЕС и корабособственика или неговия агент за всяка промяна в избора на кораби и наблюдатели.
         Кабо Верде се стреми да не посочва наблюдатели за корабите, които вече имат на борда си наблюдател или са вече официално задължени да качат на борда си наблюдател по време на въпросната риболовна кампания в рамките на техните дейности в риболовни зони, различни от тези на Кабо Верде.
         Времето на пребиваване на наблюдателя на борда на кораба не може да превишава времето, необходимо за изпълнение на неговите задачи.
         Фиксирано финансово участие
         При заплащането на таксата корабособственикът заплаща на Кабо Верде за всеки кораб фиксирана сума от 100 EUR на година.
         Заплащане на наблюдателя
         Заплатата и осигурителните вноски на наблюдателя се поемат от Кабо Верде.
         Условия за качване на борда
         Условията за качване на борда на наблюдателя, и по-специално времето, прекарвано на борда, се определят по взаимно съгласие между корабособственика или неговия агент и Кабо Верде.
         На борда наблюдателите се третират като офицери. Същевременно настаняването на наблюдателя на борда е съобразено с техническата структура на кораба.
         Разходите за настаняване и храна на борда на кораба се поемат от корабособственика.
         Капитанът взема всички мерки в рамките на своята отговорност за осигуряване на физическа безопасност и благоприятни условия за работа на наблюдателя.
         На наблюдателите се осигуряват всички необходими условия за упражняване на задълженията им. Те получават достъп до средствата за комуникация, до документите, свързани с риболовните дейности на кораба, по-специално до риболовния дневник и навигационния дневник, както и до частите на кораба, пряко свързани с техните задачи.
         Задължения на наблюдателя
         През целия им престой на борда наблюдателите:

                     а)

                     вземат всички необходими мерки да не нарушават или смущават риболовните дейности;

                     б)

                     пазят имуществото и оборудването на борда;

                     в)

                     спазват поверителност за всички документи, принадлежащи на кораба.

               Качване и слизане на наблюдателя
         Наблюдателят се качва в пристанище, избрано от корабособственика.
         Корабособственикът или неговият представител уведомява Кабо Верде, с десетдневно предизвестие преди качването на борда, за датата, часа и пристанището на качване на наблюдателя. Когато наблюдателят се качва на борда в чужда държава, неговите пътни разноски до пристанището за качване се поемат от корабособственика.
         Ако наблюдателят не се яви за качване на борда в рамките на 12 часа след определените ден и час, корабособственикът автоматично се освобождава от задължението да качи на борда този наблюдател. Той е свободен да напусне пристанището и да започне своите риболовни дейности.
         В случай че наблюдателят не слиза в пристанище на Кабо Верде, корабособственикът поема разходите по връщането на наблюдателя до Кабо Верде в най-кратки срокове.
         Задачи на наблюдателя
         Наблюдателят изпълнява следните задачи:

                     а)

                     наблюдава риболовната дейност на кораба;

                     б)

                     проверява местоположението на кораба по време на риболовните му дейности;

                     в)

                     взема биологични проби в рамките на научни програми;

                     г)

                     отбелязва използваните риболовни уреди;

                     д)

                     проверява записаните в бордовия дневник данни за улова в зоната на Кабо Верде;

                     е)

                     проверява процента прилов и извършва оценка на изхвърления улов;

                     ж)

                     съобщава своите наблюдения по радиото, по факс или по електронна поща най-малко веднъж седмично, докато корабът извършва риболов в зоната на Кабо Верде, включително количеството на основния улов и на прилова на борда.

               Доклад на наблюдателя
         Преди да напусне кораба, наблюдателят представя доклад с наблюденията си на капитана на кораба. Капитанът на кораба има право да внесе своите забележки по доклада на наблюдателя. Докладът се подписва от наблюдателя и от капитана. Капитанът получава копие от доклада на наблюдателя.
         Наблюдателят представя доклада си на Кабо Верде, която препраща копие на ЕС до осем дни след слизането на наблюдателя.

            Допълнения към настоящото Приложение

                        1.

                        –

                        Допълнение 1

                        –

                        Формуляр за заявление за разрешение за риболов

                        2.

                        –

                        Допълнение 2

                        –

                        Технически формуляри

                        3.

                        –

                        Допълнение 3

                        –

                        Риболовен дневник

                        4.

                        –

                        Допълнение 4

                        –

                        Формат на съобщението за местоположение по VMS

               Допълнение 1

                  Формуляр за заявление за разрешение за риболов

               МИНИСТЕРСТВО НА РИБОЛОВА
               Заявление за разрешение за чуждестранни кораби за промишлен риболов:

                           1.

                           Име на корабособственика:

                           2.

                           Адрес на корабособственика:

                           3.

                           Име на представителя или на местния агент на корабособственика:

                           4.

                           Адрес на представителя или на местния агент на корабособственика:

                           5.

                           Име на капитана:

                           6.

                           Име на кораба:

                           7.

                           Регистрационен номер:

                           8.

                           Дата и място на построяване:

                           9.

                           Държава на знамето:

                           10.

                           Пристанище на регистрация:

                           11.

                           Пристанище на оборудване:

                           12.

                           Обща дължина:

                           13.

                           Широчина:

                           14.

                           Брутен тонаж:

                           15.

                           Нето тонаж/товароподемност:

                           16.

                           Вместимост на трюмовете:

                           17.

                           Капацитет на охлаждане и дълбоко замразяване:

                           18.

                           Тип и мощност на двигателя:

                           19.

                           Риболовни уреди:

                           20.

                           Брой на моряците:

                           21.

                           Комуникационна система:

                           22.

                           Позивни:

                           23.

                           Опознавателни знаци:

                           24.

                           Предстоящи риболовни операции:

                           25.

                           Място за разтоварване на улова:

                           26.

                           Риболовни зони:

                           27.

                           Целеви видове за улов:

                           28.

                           Срок на валидност:

                           29.

                           Специални условия:

                           30.

                           Други дейности на заявителя в Кабо Верде

                     Становище на генерална дирекция „Рибарство и аквакултури“:
               Забележки на Министерството на рибарството, селското стопанство и земеделските въпроси:

               Допълнение 2

                  Технически формуляри

               ФОРМУЛЯР 1:   КОРАБИ ЗА РИБОЛОВ НА РИБА ТОН С ВЪДИЦИ

                                       (2)

                                       Риболовна зона

                           Отвъд 12 морски мили от базовите линии

                                       (3)

                                       Разрешено съоръжение:

                           Въдици

                                       (4)

                                       Прилов:

                           Спазване препоръките на ICCAT и на ФАО.

                                       (5)

                                       Разрешен тонаж/такси:

                           Допълнителна такса на тон улов

                           25 EUR/t

                           Годишна фиксирана такса:

                           450 EUR за 18 t на кораб

                           Брой на корабите с разрешение за риболов

                           11 кораба

                                       (6)

                                       Финансови стимули за доброволно разтоварване и продажба на улова

                           Корабите, които разтоварват доброволно своя улов в пристанище на Кабо Верде, получават отстъпка от таксата от 5 EUR на тон. При продажба на улова на предприятие за преработка в Кабо Верде те получават допълнителна отстъпка от 5 EUR/t.
                           Този механизъм се прилага до най-много 50 % от окончателния размер на улова.

               ФОРМУЛЯР 2:   СЕЙНЕРИ ЗА УЛОВ НА РИБА ТОН И КОРАБИ С ПАРАГАДИ ЗА УЛОВ НА ПОВЪРХНОСТТА

                                       (1)

                                       Риболовна зона:

                           Отвъд 12 морски мили от базовите линии.

                                       (2)

                                       Разрешено съоръжение:

                           Морски гриб
                           Парагада за улов на повърхността

                                       (3)

                                       Прилов:

                           Спазване препоръките на ICCAT и на ФАО.

                                       (4)

                                       Разрешен тонаж/такси:

                           Допълнителна такса за уловен тон

                           35 EUR/t

                           Годишна фиксирана такса:

                           4 375 EUR за 125 тона на сейнер за улов на риба тон
                           3 150 EUR за 90 тона на кораб с парагади за улов на повърхността

                           Брой на корабите с разрешение за риболов

                           28 сейнера за улов на риба тон
                           35 кораби с парагади за улов на повърхността

                                       (5)

                                       Финансови стимули за доброволно разтоварване и продажба на улова

                           Корабите, които разтоварват доброволно своя улов в пристанище на Кабо Верде, получават отстъпка от таксата от 5 EUR на тон. При продажба на улова на предприятие за преработка в Кабо Верде те получават допълнителна отстъпка от 5 EUR/t.
                           Този механизъм се прилага до най-много 50 % от окончателния размер на улова.

               Допълнение 3

                  Риболовен дневник

               Допълнение 4

                  Формат на съобщението за местоположение по VMS

               ПРЕДАВАНЕ НА VMS-СЪОБЩЕНИЯТА НА КАБО ВЕРДЕ
               ДОКЛАД ЗА МЕСТОПОЛОЖЕНИЕТО

                           Данни

                           Код

                           Задължителен/незадължителен

                           Съдържание

                           Начало на записа

                           SR

                           З

                           Системни данни — указват началото на записа

                           Получател

                           AD

                           З

                           Данни за съобщението — получател. Alpha-3 ISO код на държавата

                           Подател

                           FR

                           З

                           Данни за съобщението — подател. Alpha-3 ISO код на държавата

                           Държава на знамето

                           FS

                           Н

                           Вид на съобщението

                           TM

                           З

                           Информация за съобщението — вид на съобщението „POS“

                           Радиопозивна

                           RC

                           З

                           Данни за кораба — международна радиопозивна на кораба

                           Вътрешен референтен номер на договарящата страна

                           IR

                           Н

                           Данни за кораба — уникален номер на договарящата страна (Alpha-3 ISO код на държавата на знамето, следван от номер)

                           Външен регистрационен номер

                           XR

                           З

                           Данни за кораба — страничен номер на кораба

                           Ширина

                           LA

                           З

                           Данни за местоположението на кораба — изразено в градуси и минути N/S ГГММ (WGS-84)

                           Дължина

                           LO

                           З

                           Данни за местоположението на кораба — изразено в градуси и минути E/W ГГММ (WGS-84)

                           Курс

                           CO

                           З

                           Курс на кораба по 360°скала

                           Скорост

                           SP

                           З

                           Скорост на кораба в десети от възела

                           Дата

                           DA

                           З

                           Данни за местоположението на кораба — дата на регистриране на местоположението, изразена в световно координирано време (ГГГГММДД)

                           Час

                           TI

                           З

                           Данни за местоположението на кораба – час на регистриране на местоположението, изразен в световно координирано време (ЧЧММ)

                           Край на записа

                           ER

                           З

                           Системни данни — указват края на записа

                     Набор от символи: ISO 8859.1
               Предаването на данните е структурирано по следния начин:

                           —

                           с две наклонени черти (//) и код се отбелязва началото на предаването,

                           —

                           с една наклонена черта (/) се отбелязва интервалът между кода и информацията.

                     Незадължителната информация трябва да се вмести в рамките на предаваното съобщение.


title: 2011/348/ЕО: Решение на Съвета от 10 ноември 2009 година за подписването от името на Общността и временното прилагане на Споразумението между Европейската общност и Хашемитско кралство Йордания за научно и технологично сътрудничество#Споразумение между Европейската общност и правителството на Хашемитското кралство Йордания за научно и технологично сътрудничество

text:
               17.6.2011

               BG

               Официален вестник на Европейския съюз

               L 159/107

         РЕШЕНИЕ НА СЪВЕТА
   от 10 ноември 2009 година
   за подписването от името на Общността и временното прилагане на Споразумението между Европейската общност и Хашемитско кралство Йордания за научно и технологично сътрудничество
   (2011/348/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 170, във връзка с член 300, параграф 2, първа алинея, първо изречение от него,
   като взе предвид предложението на Комисията,
   като има предвид, че:

               (1)

               Комисията се договори от името на Общността за споразумение за научно и технологично сътрудничество с Хашемитското кралство Йордания (наричано по-долу „споразумението“).

               (2)

               В резултат на преговорите, на 28 януари 2009 г. беше парафирано приложеното споразумение.

               (3)

               Необходимо е да се подпише споразумението, при условие че то бъде сключено на по-късна дата,

         РЕШИ:
   Член 1
   Подписването на Споразумението между Европейската общност и Хашемитско кралство Йордания за научно и технологично сътрудничество, се одобрява с настоящото от името на Общността, при условие че то бъде сключено.
   Текстът на споразумението е приложен към настоящото решение.
   Член 2
   Председателят на Съвета се упълномощава с настоящото да определи лицето/лицата, оправомощено/и да подпише/ат споразумението от името на Общността, при условие че то бъде сключено.
   Член 3
   Споразумението се прилага временно от подписването, както е предвидено в член 7, параграф 2 от споразумението, до приключване на процедурите за сключване.

      Съставено в Брюксел на 10 ноември 2009 година.

            За Съвета

            Председател

         A. BORG

      СПОРАЗУМЕНИЕ
      между Европейската общност и правителството на Хашемитското кралство Йордания за научно и технологично сътрудничество
      ЕВРОПЕЙСКАТА ОБЩНОСТ (наричана по-долу „Общността“),
      от една страна, и
      ХАШЕМИТСКОТО КРАЛСТВО ЙОРДАНИЯ (наричано по-долу „Йордания“),
      от друга страна,
      наричани по-долу „страните“,
      КАТО ВЗЕХА ПРЕДВИД Договора за създаване на Европейската общност и по-специално член 170 във връзка с член 300, параграф 2, първа алинея, първо изречение, и параграф 3, първа алинея от него,
      КАТО ВЗЕХА ПРЕДВИД значението на науката и технологията за икономическо и социално развитие на страните и текста на член 43 на Евро-Средиземноморското споразумение за асоцииране между Европейските общности и техните държави-членки, от една страна, и Хашемитското кралство Йордания, от друга, подписано на 1 май 2002 г.,
      КАТО ВЗЕХА ПРЕДВИД Европейската политика за добросъседство и стратегията на ЕС за засилване на отношенията със съседните държави, в рамката на която страните се срещнаха и споразумяха за план за действие, един от приоритетите на който бе „да засилят сътрудничеството в науката и технологията“. Съвместният план за действие на Европейската политика за добросъседство съответства на Изпълнителната програма на правителството на Йордания (2007—2009 г.) за Kuluna Al Urdun/Националната програма, чиято цел е да разработи устойчив процес за социално-икономическа реформа,
      КАТО ИМАТ ПРЕДВИД, че Общността и Йордания са предприели съвместни действия в областта на научните изследвания, технологичното развитие и демонстрационните дейности в различни сфери от общ интерес и че ще бъде взаимно изгодно за тях всяка от страните да участва в дейностите по научните изследвания и развитието на другата страна на реципрочна база,
      КАТО ЖЕЛАЯТ да установят официална рамка за сътрудничество в научните и технологичните изследвания, което ще позволи да се разширят и укрепят взаимните усилия в сферите от общ интерес и да се насърчи използването на резултатите от това сътрудничество предвид техните взаимни икономически и социални интереси,
      КАТО ЖЕЛАЯТ да отворят Европейското научноизследователско пространство за държави, които не са членки, и по-специално за средиземноморските държави-партньори,
      СЕ СПОРАЗУМЯХА ЗА СЛЕДНОТО:
      Член 1
      Обхват и принципи
      1.   Страните насърчават, развиват и подпомагат дейностите по сътрудничеството между Общността и Йордания в сферите от общ интерес, където те извършват изследователски и развойни дейности в областта на науката и технологията.
      2.   Съвместните дейности се провеждат въз основа на следните принципи:

                  —

                  насърчаване на основано върху знанията общество за засилване на социалното и икономическото развитие на двете страни;

                  —

                  взаимна изгода на базата на общ баланс на предимствата;

                  —

                  реципрочен достъп до дейностите по научноизследователските програми и проекти, предприети от всяка страна;

                  —

                  навременен обмен на информация, който може да улесни съвместната дейност;

                  —

                  адекватен обмен и защита на правата върху интелектуалната собственост;

                  —

                  участие и финансиране съгласно съответните законови и подзаконови разпоредби на страните.

            Член 2
      Средства за сътрудничество
      1.   Установените в Йордания правни субекти, както е определено в приложение I, включително физически лица или частни или публични юридически лица, участват в непреки съвместни действия на Рамковата програма на Европейската общност за научни изследвания, технологично развитие и демонстрационни дейности (наричана по-долу „Рамкова програма“), съгласно условията, установени или цитирани в приложения I и II.
      Правните субекти, установени в държавите-членки на Общността, както са определени в приложение I, участват в научноизследователските програми и проекти на Йордания по теми, равностойни на тези от Рамковата програма, при същите условия, които се прилагат за правни субекти от Йордания, съгласно условията, установени или цитирани в приложения I и II.
      2.   Сътрудничеството може да приеме една от следните форми и средства:

                  —

                  редовни обсъждания на насоките и приоритетите за научноизследователските политики и планиране в Йордания и Общността;

                  —

                  обсъждания на перспективите и развитието на сътрудничеството;

                  —

                  своевременно предоставяне на информация относно изпълнението на програми и научноизследователски проекти на Йордания и на Общността и относно резултатите от работата, извършвана в рамката на настоящото споразумение;

                  —

                  съвместни заседания;

                  —

                  посещения и обмен на научни сътрудници, инженери и техници, включително за целите на обучението;

                  —

                  обмен и споделяне на оборудване, материали и услуги за тестове;

                  —

                  контакти между ръководителите на програми или проекти на Йордания и на Общността;

                  —

                  участие на експерти в семинари, симпозиуми и работни групи;

                  —

                  обмен на информация относно практиките, законите, разпоредбите и програмите, свързани със сътрудничеството съгласно настоящото споразумение;

                  —

                  обучение по научни изследвания и технологично развитие;

                  —

                  реципрочен достъп до научната и технологичната информация в обхвата на това сътрудничество;

                  —

                  всяко друго средство, което ще бъде прието от Комитета на Европейската общност и Йордания за научно и технологично сътрудничество съгласно определението на член 4, и което съответства на политиките и процедурите, приложими в двете страни.

            Член 3
      Засилване на сътрудничеството
      1.   Страните полагат всички усилия в рамките на тяхното приложимо законодателство да улеснят свободното движение и пребиваване на научните работници, участващи в дейностите, обхванати от настоящото споразумение, както и да улеснят трансграничното движение на стоки, предназначени за използване в такива дейности.
      2.   Когато в съответствие със своите собствени правила Общността предоставя едностранно финансови средства на правен субект от Йордания, участващ в непряка съвместна дейност на Общността, Йордания ще гарантира тази транзакция да не се облага с такса или данък.
      Член 4
      Управление на споразумението
      1.   Съгласуването и подпомагането на дейностите съгласно настоящото споразумение се извършва от страна на Йордания от Висшия съвет за наука и технология, а от страна на Общността — от Европейската комисия, действащи като изпълнителни представители на страните (наричани по-долу „изпълнителни агенти“).
      2.   Изпълнителните агенти създават съвместен комитет, наречен „Съвместен комитет на Европейската общност и Йордания за научно и технологично сътрудничество“ (наричан по-долу „Съвместен комитет“), чиито функции включват:

                  —

                  осигуряване, оценка и преглед на изпълнението на настоящото споразумение, както и изменение на неговите приложения или приемане на нови такива, отчитащи развитието на научните политики на страните, подлежащи на изпълнение от всяка от страните по нейните вътрешни процедури за тази цел;

                  —

                  определяне, на ежегодна база, на потенциалните сектори, където сътрудничеството трябва да се развива и подобрява, и проучване на всякакви мерки за тази цел;

                  —

                  редовно обсъждане на бъдещите насоки и приоритети на научноизследователските политики и планирането на научните изследвания в Йордания и Общността и перспективите за бъдещо сътрудничество в рамките на настоящото споразумение;

                  —

                  изготвяне на препоръки към страните относно изпълнението на настоящото споразумение, включително установяване и препоръчване на допълнения към дейностите, посочени в член 2, параграф 2 и конкретни мерки за подобряване на взаимния достъп, предвиден по член 1, параграф 2;

            3.   Съвместният комитет, който се състои от представители на изпълнителните агенти, приема свой процедурен правилник.
      4.   Съвместният комитет заседава обикновено един път годишно, поред в Общността и в Йордания. Извънредни заседания се провеждат, когато е необходимо и договорено между страните. Заключенията и препоръките на Съвместния комитет се изпращат за сведение на Комитета за асоцииране на Евро-Средиземноморското споразумение между Европейския съюз и Хашемитското кралство Йордания.
      Член 5
      Финансиране
      Реципрочните участия в научноизследователските дейности съгласно настоящото споразумение се организират в съответствие с условията, определени в приложение I, и подлежат на законите и останалите нормативни уредби, политиките и условията за изпълнение на програмите, действащи на територията на всяка страна.
      Когато една страна оказва финансова подкрепа на участници от другата страна във връзка с непреки съвместни дейности, за всякакви безвъзмездни помощи и финансово или друго съдействие от финансиращата страна за участници от другата страна в подкрепа на тези дейности се дава освобождаване от данъци и митническо облагане.
      Член 6
      Разпространение и използване на резултати и информация
      Разпространението и използването на постигнатите и/или обменените резултати, както и на тези от информацията, управлението, предоставянето и упражняването на права за интелектуална собственост, породени от научноизследователските дейности, предприети съгласно настоящото споразумение, подлежат на условията, формулирани в приложение II.
      Член 7
      Заключителни разпоредби
      1.   Приложения I и II представляват неразделна част от настоящото споразумение. Всички въпроси или спорове, свързани с тълкуването или изпълнението на настоящото споразумение, се уреждат по взаимно съгласие на страните.
      2.   Настоящото споразумение влиза в сила, след като страните се нотифицират взаимно за приключването на техните вътрешни процедури за неговото сключване. До приключване от страните на гореспоменатите процедури страните прилагат временно настоящото споразумение след подписването му. Ако една от страните нотифицира другата, че няма да сключи споразумението, с настоящото се изразява взаимно съгласие проектите и дейностите, започнали съгласно това временно прилагане и все още продължаващи към момента на гореспоменатата нотификация, да продължат до тяхното завършване при условията, изложени в настоящото споразумение.
      3.   Всяка една от страните може да прекрати настоящото споразумение по всяко време с шестмесечен срок на предизвестие. Проектите и дейностите, които са започнати към момента на прекратяване на настоящото споразумение, се завършват при условията, предвидени в настоящото споразумение.
      4.   Настоящото споразумение ще остане в сила дотогава, докато една от страните уведоми писмено другата за своето намерение да го прекрати. В такъв случай настоящото споразумение престава да се прилага шест месеца след получаването на това уведомление.
      5.   Ако една от страните реши да промени своите научноизследователски програми и проекти, посочени в член 1, параграф 1, изпълнителният агент на тази страна уведомява изпълнителния агент на другата страна за точното съдържание на тези промени. Чрез дерогация на параграф 3 от настоящия член настоящото споразумение може да бъде прекратено при взаимно приети условия, ако една от страните нотифицира другата в едномесечен срок от приемането на промените, упоменати в настоящия параграф, за своето намерение да прекрати настоящото споразумение.
      6.   Настоящото споразумение се прилага, от една страна, спрямо териториите, в които се прилага Договорът за създаване на Европейската общност в съответствие с условията, залегнали в този Договор, а от друга страна, спрямо територията на Хашемитското кралство Йордания. Това не пречи да се провеждат съвместни дейности в открито море, в космическото пространство или на територията на трети страни в съответствие с международното право.

         В ДОКАЗАТЕЛСТВО ЗА КОЕТО, долуподписаните представители, надлежно упълномощени съответно от Европейската общност и Хашемитското кралство Йордания, полагат подписите си под настоящото споразумение.
         Съставено в два екземпляра в Брюксел на тридесети ноември 2009 г., на английски, български, гръцки, датски, естонски, испански, италиански, латвийски, литовски, унгарски, малтийски, немски, нидерландски, полски, португалски, румънски, словашки, словенски, финландски, френски, чешки, шведски и арабски език, като текстовете на всеки един от тези езици са еднакво автентични.

            За Европейската общност
            Por la Comunidad Europea
            Za Evropské společenství
            For Det Europæiske Fællesskab
            Für die Europäische Gemeinschaft
            Euroopa Ühenduse nimel
            Για την Ευρωπαϊκή Κοινότητα
            For the European Community
            Pour la Communauté européenne
            Per la Comunità europea
            Eiropas Kopienas vārdā –
            Europos bendrijos vardu
            Az Európai Közösség részéről
            Għall-Komunità Ewropea
            Voor de Europese Gemeenschap
            W imieniu Wspólnoty Europejskiej
            Pela Comunidade Europeia
            Pentru Comunitatea Europeană
            Za Európske spoločenstvo
            Za Evropsko skupnost
            Euroopan yhteisön puolesta
            För Europeiska gemenskapen

            За Хашемитското кралство Йордания
            Por el Reino Hachemí de Jordania
            Za Jordánské hášimovské království
            For Det Hashemitiske Kongerige Jordan
            Für das Haschemitische Königreich Jordanien
            Jordaania Hašimiidi Kuningriigi nimel
            Για το Χασεμιτικό Βασίλειο της Ιορδανίας
            For the Hashemite Kingdom of Jordan
            Pour le Royaume hachémite de Jordanie
            Per il Regno Hashemita di Giordania
            Jordānijas Hāšimītu Karalistes vārdā –
            Jordanijos Hašimitų Karalystės vardu
            A Jordán Hasimita Királyság részéről
            Għar-Renju Ħaxemita tal-Ġordan
            Voor het Hasjemitisch Koninkrijk Jordanië
            W imieniu Jordańskiego Królestwa Haszymidzkiego
            Pelo Reino Hachemita da Jordânia
            Pentru Regatul Hașemit al Iordaniei
            Za Jordánske hašimovské král’ovstvo
            Za Hašemitsko kraljevino Jordanijo
            Jordanian hašemiittisen kuningaskunnan puolesta
            För Hashemitiska konungariket Jordanien

         ПРИЛОЖЕНИЕ I

            УСЛОВИЯ ЗА УЧАСТИЕ НА ПРАВНИ СУБЕКТИ, УСТАНОВЕНИ В ДЪРЖАВИТЕ-ЧЛЕНКИ НА ЕВРОПЕЙСКИЯ СЪЮЗ И В ЙОРДАНИЯ

         За целите на настоящото споразумение правен субект означава всяко физическо лице или всяко юридическо лице, създадено съгласно националното право по мястото на установяване или съгласно общностното право, или съгласно международното право, което представлява обособен юридически субект, който може да има всякакви права и поема всякакви задължения от свое име.
         I.   Условия за участие на правни субекти, установени в Йордания в непреки действия по Рамковата програма

                     1.

                     Участието на правни субекти, установени в Йордания, в непреки действия по Рамковата програма, се извършва в съответствие с условията, предвидени от Европейския парламент и на Съвета съгласно член 167 от Договора за създаване на Европейската общност.
                     Освен това правните субекти, установени в Йордания, могат да участват в непреки действия, предприети в съответствие с член 164 на Договора за създаване на Европейската общност.

                     2.

                     Общността може да отпусне финансиране на правни субекти, установени в Йордания, които участват в непреки действия, посочени в точка 1 при условията, определени в решението, взето от Европейския парламент и от Съвета (Регламент (ЕО) № 1906/2006 на Европейския парламент и на Съвета от 18 декември 2006 г. за определяне на правила за участието на предприятия, научноизследователски центрове и университети в дейности по Седмата рамкова програма и за разпространение на резултатите от научните изследвания (2007—2013 г.) (1), съгласно член 167 от Договора за Европейската общност, финансовите регламенти на Европейската общност и останалото приложимо законодателство на Общността.

                     3.

                     Грантово споразумение или договор, сключен от Общността с кой да е правен субект, установен в Йордания с оглед да изпълни непряко действие, трябва да предвижда проверки и одити, извършвани от или по пълномощие на Европейската комисията или Сметната палата на Европейските общности.
                     В дух на сътрудничество и взаимна изгода компетентните органи на Йордания оказват всяка разумна и възможна помощ, която е необходима или полезна при съществуващите обстоятелства за извършването на такива проверки и одити.

               II.   Условия за участието на правни субекти, установени в държавите-членки на Европейския съюз, в изсле-дователски програми и проекти на Йордания

                     1.

                     Всеки правен субект, установен в Общността и създаден по националното право на една от държавите-членки на Европейския съюз или по общностното право, може да участва в проекти на програмите за научни изследвания и развитие на Йордания съвместно с йордански правни субекти.

                     2.

                     При спазване на приложение II, точка 1, правата и задълженията на установените в Общността правни субекти, които участват в йордански научноизследователски проекти по програми за научни изследвания и развитие, и условията, приложими при представяне и оценка на предложения и при предоставяне и сключване на договори по такива проекти, подлежат на йорданските закони, регламенти и правителствени директиви, регулиращи работата по програмите за научни изследвания и развитие, както те се прилагат към йордански правни субекти, при осигуряване на безпристрастно отношение, като се има предвид естеството на сътрудничеството между Йордания и Общността в тази сфера.
                     Финансирането на правни субекти, установени в Общността, участващи в съответните йордански проекти в рамките на програми за изследвания и развитие, се извършва в съответствие със законодателството на Йордания, правилата и директиви относно функционирането на гореспоменатите програми, което е приложимо за правни субекти, различни от йорданските.

               III.   Информация относно възможностите за участие

         Йордания и Европейската комисия редовно ще публикуват информация относно текущите програми и възможностите за участие за правните субекти, установени в двете страни.

            (1)  ОВ L 391, 30.12.2006 г., стр. 1.

         ПРИЛОЖЕНИЕ II

            ПРИНЦИПИ ЗА РАЗПРЕДЕЛЕНИЕ НА ПРАВА ВЪРХУ ИНТЕЛЕКТУАЛНА СОБСТВЕНОСТ

         I.   Прилагане

         За целите на настоящото споразумение, „интелектуална собственост“ има значението, посочено в член 2 от Конвенцията за създаване на Световната организация за интелектуална собственост, приета в Стокхолм на 14 юли 1967 г.
         За целите на настоящото споразумение „знания“ означават резултатите, включително информация, независимо дали те могат да бъдат защитени, както и авторски права или права, отнасящи се до такава информация въз основа на подаването на заявление за или издаването на патенти, на защитата на дизайни и растителни видове, на удостоверения за допълнителна защита или подобни форми на защита.
         II.   Права за интелектуална собственост на правни субекти от страните, които участват в непреки съвместни дейности

                     1.

                     Всяка страна гарантира, че третирането на правата върху и задълженията по интелектуалната собственост на правни субекти, установени на територията на другата страна, участници в непреки съвместни дейности, извършвани съобразно настоящото споразумение, както и съответните права и задължения, произтичащи от такова участие, е съобразено със съответните законови и подзаконови разпоредби и международни конвенции, приложими за двете страни, включително Споразумението за свързаните с търговията аспекти на правата върху интелектуалната собственост, приложение 1В от Маракешкото споразумение за създаване на Световната търговска организация, Парижкия акт от 24 юли 1971 г. на Бернската конвенция за закрила на литературни и художествени произведения и Стокхолмския акт от 14 юли 1967 г. на Парижката конвенция за закрила на индустриалната собственост.

                     2.

                     Всяка страна гарантира, че ще третира участниците на другата страна в непреки съвместни дейности по същия начин относно интелектуалната собственост както своите собствени участници по съответните правила за участие за всяка изследователска програма или проект или по своите приложими законови и подзаконови разпоредби.

               III.   Права за интелектуална собственост на страните

                     1.

                     Освен ако не е специално договорено друго между страните, следните правила се прилагат за знанията, генерирани от страните в хода на дейностите, изпълнявани съгласно член 2 от настоящото споразумение:

                                 а)

                                 страната, създала конкретното знание, е негов собственик. Когато съотношението на изработване на конкретната работа не може да бъде определено, страните стават съсобственици върху подобно знание.

                                 б)

                                 страната, притежаваща знанието, предоставя на другата страна достъп до него с оглед осъществяването на дейностите, посочени в член 2 от настоящото споразумение. Такива права на достъп се предоставят без заплащане на роялти.

                     2.

                     Освен ако страните не са се споразумели за друго, следните правила се прилагат за научните литературни разработки на страните:

                                 а)

                                 в случаите, когато дадена страна публикува научни и технически сведения, информация и резултати в периодични издания, статии, доклади, книги, включително видео и софтуер, произтичащи и свързани с дейностите, извършвани съгласно настоящото споразумение, на другата страна се предоставя световен, неекслузивен, неотменяем, без заплащане на роялти лиценз за превод, възпроизвеждане, адаптиране, предаване и публично разпространение на такива произведения;

                                 б)

                                 всички копия на данни и информация, защитени с авторски права, които трябва да бъдат разпространени публично и изготвени съгласно този раздел, трябва да посочват името на автора/ите на творбата, освен ако авторът изрично не желае да бъде посочван. Те също съдържат ясно откроимо признание за съвместната подкрепа на страните.

                     3.

                     Освен ако страните не са се споразумели за друго, се прилагат следните правила за поверителната информация на страните:

                                 а)

                                 когато съобщава на другата страна информация, свързана с дейности, извършени съгласно настоящото споразумение, всяка страна посочва информацията, която иска да остане неразкрита, чрез поверителни знаци или легенди.

                                 б)

                                 получаващата страна има право на своя собствена отговорност да съобщи неразкрита информация на органи или лица, които са ѝ подвластни, специално за целите на прилагане на настоящото споразумение.

                                 в)

                                 с предварителното писмено съгласие на страната, предоставяща неразкритата информация, получаващата страна може да разпространи такава неразкрита информация в по-широк кръг, отколкото иначе е позволено в буква б). Страните си сътрудничат при разработване на процедури за искане и получаване на предварително писмено съгласие за такова по-широко разпространение, като всяка страна предоставя такова разрешение в степен, допустима от вътрешните ѝ политики, разпоредби и закони;

                                 г)

                                 недокументна неразкрита или друга поверителна информация, предоставена на семинари и други срещи между представители на страните в рамките на настоящото споразумение, или информация, възникнала от наемането на персонал, използването на оборудване или непреки действия, остава поверителна, когато получателят на такава неразкрита или друга поверителна или дискретна информация е бил известен за поверителния характер на съобщената информация по времето, когато това съобщение е било направено, съгласно буква а).

                                 д)

                                 всяка от страните полага усилия да гарантира, че неразкритата информация, получена от нея по букви а) и г), се контролира, както е предвидено в тях. Ако една от страните узнае, че няма да може да изпълни формулираните в букви а) и г) разпоредби за неразпространение или има основателни причини това да се очаква, тя трябва незабавно да уведоми другата страна. След това страните се допитват взаимно, за да определят подходящо действие.